32010R1114
L 316/4
SLUŽBENI LIST EUROPSKE UNIJE
01.12.2010.
UREDBA KOMISIJE (EU) br. 1114/2010
od 1. prosinca 2010.
o utvrđivanju detaljnih pravila za provedbu Uredbe Vijeća (EZ) br. 2494/95 o minimalnim standardima za kvalitetu ponderiranja harmoniziranog indeksa potrošačkih cijena (HIPC-a) i stavljanju izvan snage Uredbe Komisije (EZ) br. 2454/97
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 2494/95 (1) od 23. listopada 1995. o harmoniziranim indeksima potrošačkih cijena, a posebno njezin članak 3.,
budući da:
(1)
Harmonizirani indeksi potrošačkih cijena (HIPC) su harmonizirane mjere za inflaciju koje su potrebne Komisiji i Europskoj središnjoj banci za izvršavanje funkcija prema članku 140. Ugovora o funkcioniranju Europske unije. HIPC omogućuju međunarodne usporedbe inflacije potrošačkih cijena. Služe kao važan pokazatelj vođenja monetarne politike.
(2)
Članak 8. stavak 3. Uredbe (EZ) br. 2494/95 zahtijeva da se ponderiranja HIPC-a ažuriraju uz učestalost koja udovoljava zahtjevima usporedivosti i pouzdanosti. HIPC temeljeni na ponderiranjima ažuriranim u različitim razmacima mogu ne udovoljiti zahtjevima usporedivosti i pouzdanosti.
(3)
Uredbom Komisije (EZ) br. 2454/97 (2) od 10. prosinca 1997. o utvrđivanju detaljnih pravila za provedbu Uredbe Vijeća (EZ) br. 2494/95 o minimalnim standardima za kvalitetu ponderiranja harmoniziranog indeksa potrošačkih cijena (HIPC-a) utvrđena su pravila koja osiguravaju izradu HIPC-a uz korištenje ponderiranja koja su dovoljno pouzdana i mjerodavna za potrebe međunarodnih usporedbi. Navedena bi pravila trebalo promijeniti uzimajući u obzir razvoje u području HIPC-a. Stoga bi mjere određene ovom Uredbom trebale zamijeniti mjere iz Uredbe (EZ) br. 2454/97, koje bi trebalo staviti izvan snage.
(4)
Članak 9. Uredbe (EZ) br. 2494/95 zahtijeva da HIPC-ovi budu indeksi cijena tipa Laspeyres. Kad se promijene relativne cijene različitih roba i usluga, uzorci izdataka potrošača mogu se promijeniti u mjeri koja iziskuje ažuriranje ponderiranja odgovarajućih skupina izdataka, a posebno količine na kojima su temeljene, kako bi se osigurala njihova relevantnost.
(5)
Na temelju članka 4. Uredbe (EZ) br. 1749/96 (3) od 9. rujna 1996. o početnim provedbenim mjerama za Uredbu Vijeća (EZ) br. 2494/95 u vezi s harmoniziranim indeksima potrošačkih cijena, HIPC bi trebalo izrađivati tako da obuhvaća promjene cijena roba ili usluga koje su postale značajne i s njima povezane izdatke.
(6)
Ova se Uredba primjenjuje ne dovodeći u pitanje minimalne standarde za postupanje s ponderima osiguranja u skladu s Uredbom Komisije (EZ) br. 1617/1999 (4) od 23. srpnja 1999. o utvrđivanju detaljnih pravila za provedbu Uredbe Vijeća (EZ) br. 2494/95 u vezi s minimalnim standardima za postupanje s osiguranjem u HIPC-u.
(7)
Ponderi na razini odjela, skupina i razreda COICOP/HIPC (5) ne smiju se razlikovati između mjeseci tijekom godine osim u skladu s odredbama Uredbe Komisije (EZ) br. 330/2009 (6) od 22. travnja 2009. u vezi s minimalnim standardima za postupanje sa sezonskim proizvodima u HIPC-u.
(8)
Ova Uredba ne bi trebala tražiti od država članica provedbu novih statističkih istraživanja ili provedbu istraživanja o proračunima kućanstava češće od svakih pet godina, uzimajući u obzir da su države članice dužne sastaviti nacionalne račune u skladu s Europskim sustavom računa (ESA 1995) (7) i da se ponderi država, koji su potrebni za stvaranje agregata euro područja, EU-a i ostalih agregata HIPC-a, temelje na podacima o nacionalnim računima.
(9)
Načelo troškovne učinkovitosti uzeto je u obzir u skladu s člankom 13. Uredbe (EZ) br. 2494/95.
(10)
Zatraženo je mišljenje Europske središnje banke u skladu s člankom 5. stavkom 3. Uredbe (EZ) br. 2494/95.
(11)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Predmet
Cilj je ove Uredbe odrediti minimalne standarde za kvalitetu ponderiranja HIPC-a Harmoniziranih indeksa potrošačkih cijena (HIPC-ova).
Članak 2.
Definicije
Za potrebe ove Uredbe primjenjuju se sljedeće definicije:
(1)
„referentno razdoblje ponderiranja”pojedinog HIPC-a znači 12-mjesečno razdoblje potrošnje ili izdatka iz kojeg se procjenjuju ponderiranja za objedinjavanje najnovijih vrijednosti indeksa HIPC-a;
(2)
„pod-indeksi” znači pod-indekse utvrđene Uredbom Komisije (EZ) br. 2214/96 (8) od 20. studenoga 1996. u vezi s harmoniziranim indeksima potrošačkih cijena: prijenos i širenje pod-indeksa HIPC-a.
Članak 3.
Minimalni standardi za ponderiranja HIPC-a
(1) Svakog mjeseca, u tekućoj godini t, države članice izrađuju HIPC-ove koristeći pondere pod-indeksa koji odražavaju uzorke izdataka potrošača u referentnom razdoblju ponderiranja i nastoje biti što je moguće više reprezentativni za uzorke izdataka potrošača u prethodnoj kalendarskoj godini.
(2) Svake godine, države članice stoga pregledavaju i ažuriraju pondere pod-indeksa HIPC-a uzimajući u obzir preliminarne podatke iz nacionalnih računa o uzorcima potrošnje godine t-2, osim u iznimnim i propisno opravdanim okolnostima, kao i sve raspoložive i relevantne informacije iz istraživanja o proračunu kućanstava i ostale izvore podataka koji su dostatno pouzdani za potrebe HIPC-a.
(3) U vezi s ponderima ispod razine pod-indeksa, uključujući pondere za osnovne skupine proizvoda kako je utvrđeno Uredbom (EZ) br. 1749/96, države članice uporabljuju pondere koji ni u kom slučaju nisu stariji od 7 godina.
(4) Države članice godišnje preispituju je li došlo do važnih i održivih razvoja tržišta koji utječu na količine u pododjelima COICOP/HIPC-a, između razdoblja opisanih u stavcima 2. i 3. i razdoblja t-1, kako bi se procijenili ponderi koji su što je moguće više ažurirani. Posebice treba preispitati izdatke za potrošnju za pododjele COICOP/HIPC-a s poznatim promjenama nakon administrativnih odluka i za proizvode na tržištima koja se brzo razvijaju.
(5) Sve prilagodbe ponderiranja učinjene na temelju ovog članka proizvode učinke s indeksom za siječanj godine t. Ponderi HIPC-a za prethodne godine ne revidiraju se, ne dovodeći u pitanje mogućnost ispravljanja pogrešaka u skladu s člankom 4. Uredbe Komisije (EZ) br. 1921/2001 (9) od 28. rujna 2001. o utvrđivanju detaljnih pravila za provedbu Uredbe Vijeća (EZ) br. 2494/95 u vezi s minimalnim standardima za reviziju HIPC-a i o izmjeni Uredbe (EZ) br. 2602/2000. U svakom slučaju, ponderi HIPC-a proizvode učinke s indeksom za siječanj svake godine i cjenovno se ažuriraju prema cijenama prethodnoga prosinca.
Članak 4.
Kontrola kvalitete
Države članice dostavljaju Komisiji (Eurostatu) na njezin zahtjev dovoljno informacija o ponderima korištenim za izradu HIPC-a, uključujući korišteno referentno razdoblje ponderiranja, rezultat godišnje kontrole i izvršene prilagodbe, kako bi se ocijenila usklađenost s ovom Uredbom.
Članak 5.
Primjena
Odredbe ove Uredbe proizvode učinke najkasnije s indeksom za siječanj 2012.
Članak 6.
Stavljanje izvan snage
Uredba (EZ) br. 2454/97 stavlja se izvan snage od siječnja 2012. Upućivanja na uredbu stavljenu izvan snage tumače se kao upućivanja na ovu Uredbu.
Članak 7.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 1. prosinca 2010.